Tomáš, Erik, minister práce, sociálnych vecí a rodiny SR (2023-11-21):
Ďakujem veľmi pekne. Na úvod k technikáliám, prihováram sa k Jožovi Pročkovi, stále verím, že ešte môjmu priateľovi a bývalému kolegovi z Markízy, pretože on si už svojou politickou činnosťou tu našiel veľa nepriateľov, ale medzi nami ešte ako-tak vzťah funguje. No, milý Jozef, keď si ma oslovil ´milý Erik´, chcem ťa upozorniť, že správam sa úplne rovnako štandardne, ako tvoj líder Igor Matovič, keď bol minister financií a premiér. Igor Matovič tiež veľmi často tu nechcel sedieť na tomto mieste, pohyboval sa po sále, sedel, nemohol opustiť túto sálu, ale bol prijatý úzus, že pokiaľ navrhovateľ sedí v sále, tak je všetko v poriadku. Tak len na to, aby si vedel, že ako sa správam. Presne tak isto, ako tvoj líder. A po druhé, prečo tu nesedím, Jozef? No nesedím tu preto, lebo viacerí z vás, najmä teda z hnutia OĽANO, tu (reakcia z pléna) o nič iné (reakcia z pléna), SLOVENSKO? To nemyslíte vážne, takto nemôžme uraziť celú krajinu, aby sme ich takto volali, prepáčte, ale celé Slovensko takto urážať nebudeme! (Potlesk.) Pre mňa budete navždy O-ĽA-NO, aby si to zapamätali ľudia, aby ľudia nezabudli, čo ste tu tri a pol roka stvárali. Ale ešte späť, ja tu, Jozef, preto nesedím, pretože viacerí z vás vrátane teba vyhľadávajú konflikt. A čím bližšie sú ľudia k sebe, tým ten konflikt hrozí. Naozaj nechcem tu sedieť, keď reční Igor Matovič, rovno to priznám. Nechcem tu sedieť, keď tu reční arogantný pán Galko. Nechcem rečniť alebo nechcem tu sedieť, keď rečníš ty, Jožo, lebo ešte aj ty hovoríš o kultúre, ale hneď vo svojom prejave si nezabudol napadnúť tuto prítomného Jána Richtera. Mám ja, Jozef, začať citovať články o tebe? Mám ja? Nie, nebudem to robiť, lebo nie som ako ty, to je jednoduché. Takže to je jedna vec. Druhá vec, áno, toto je rozprava k skrátenému legislatívnemu konaniu, a preto chcem poďakovať iným opozičným politikom, aj pánovi Dostálovi, aj pánovi Hlinovi, že sa snažili naozaj venovať skrátenému legislatívnemu konaniu a zapochybovať o tom, že či je, alebo nie je dôvod na skrátené legislatívne konanie. Váš Igor Matovič pol hodinu hovoril o všetkom inom, len nie o skrátenom legislatívnom konaní a pán Šimečka, pán predseda, sa na to prizeral a až potom, keď Igor Matovič skončil, povedal poprosím ostatných rečníkov, aby teda dodržiavali rokovací poriadok . Pán Dostál, môžeme o tom špekulovať, môžeme sa prieť, len viete, ja vám to stále hovorím, vy ste tu už roky. Vy stále hovoríte inak, podľa toho, či ste v koalícii, alebo v opozícii. Keď tu vaši kolegovia vo vládnej koalícii minule predkladali v skrátenom legislatívnom konaní krížom-krážom rôzne veci, ktoré naozaj v skrátenom legislatívnom konaní byť nemali predkladané, tak ste mlčali. A teraz vyskakujete. Tak len, viete, buďte trošku spravodlivý. A ja priznám, môže to byť na hrane, ale hovoríme, ide nám o zabezpečenie, primerané zabezpečenie dôchodcov v starobe, je to sociálne právo, ktoré je v ústave, a hlavne netajíme sa tým, že chceme ten výsledok doručiť čím skôr. My chceme, aby naozaj tí dôchodcovia, každý jeden poberateľ dôchodku dostal 300 eur ešte pred Vianocami. A viete prečo? Aby sme zachránili to, čo tu títo, čo tu vykrikujú z toho Oľana, nie zo Slovenska, Oľana, ešte raz, nebudeme urážať našu krásnu krajinu, z Oľana spôsobili. Veď ja zachraňujem ich prúser, ich problém, pretože v súčasnosti v novembri je vyplácaný 13. dôchodok vo výške od 50 do 300 eur, a to je tá Matovičova sociálna dávka, ktorú sa on nehanbí nazývať 13. dôchodkom. Pán Galko hovorí, že už sa na mňa chystajú dôchodkyne. Pán Galko, spomeniem vás poslednýkrát, viete prečo? Lebo vy máte taký tón a taký vulgárny slovník, že ja vami doslova pohŕdam, pán Galko. Ale jednu vec, ste prekročili hranicu, pán Galko, jednu vec, počúvajte dobre. Už niekoľkýkrát aj v tomto pléne ste nabádali ľudí, aby išli niečo robiť pred moje obydlie. A, pán Galko, tu vám hovorím prvý a poslednýkrát, ak sa niečo stane mojej rodine, mojej manželke a mojim deťom, budem vás brať na zodpovednosť, ale takú, že sa z toho nespamätáte, tu vám to hovorím. (Potlesk.) Toto sa v politike, pán Galko, nerobí! (Reakcia z pléna.) Mňa, pán Galko, mňa môžte urážať, pán Galko, teraz hovorím ja, nekričte (reakcia z pléna), pán Galko, mňa môžte urážať, ale taký človek ako vy, mňa... (Reakcie z pléna. Prerušenie vystúpenia predsedajúcim.)